**ŽELJKO LUKETIĆ |** Filmski i glazbeni kritičar, novinar, nezavisni kritičar i kustos; rođen u Zagrebu 1972. godine. Studirao novinarstvo na Fakultetu političkih znanosti i društveno-humanističku informatiku na Filozofskom fakultetu, diplomirao marketing na Ekonomskom fakultetu u Zagrebu na temi *Product placement na filmu*. Doktorand na Filozofskom fakultetu u Zagrebu, odsjek književnost, filmologija, kultura i izvedbene umjetnosti. Od 1993. godine piše i objavljuje filmske kritike i eseje za **Radio 101**, **Kinoteku, Heroinu, Hrvatsko slovo, Hrvatski filmski ljetopis, 3. program Hrvatskog radija, Hollywood, Filmonaut, Prosvjetu, Oris, Eye Magazine** i brojne druge časopise. Suradnik filmskog programa **Hrvatske televizije** na emisijama *Fatamorgana* i *Zvjezdana prašina* od 1998. do 2001. Organizirao večeri kultnih filmova u net.kulturnom klubu **Mama** (2000.) gdje su prikazani prvi ciklusi Alejandra Jodorowskog, Johna Watersa i Russa Meyera u Hrvatskoj, dobitnik nagrade **Multimedijalnog instituta** za internetsku stranicu *borderline-cinema.com*. Potpredsjednik **Hrvatskog društva filmskih kritičara (HDFK)** od 2001. do 2003. Od 1995. do 2010. stalni filmski kritičar, novinar i urednik u redakciji kulture na **Radiju 101**. Član tima **Hrvatskog audiovizualnog centra (HAVC)** u kampanji Nacionalnog programa promicanja audiovizualnog stvaralaštva 2011. godine. Član ocjenjivačkih sudova i selekcijskih vijeća pri festivalima **25FPS (Međunarodni festival eksperimentalnog filma i videa), Vukovar Film Festival, Dani hrvatskog filma** i drugi. Stalni suradnik udruge **Subkulturni Azil** iz Maribora (Slovenija) i izdavačke kuće **Dark Entries** (San Francisco, SAD). Glavna područja interesa: avangardni, europski, nezavisni film i glazba. Kustos izložbe **BORGHESIA – Mi vam ne vjerujemo (Galerija Greta, 2014.)**, sudionik izložbe **I'm still alive: Medijska i kompjuterska umjetnost (2000., MI2 i Galerija HDLU, Zagreb)**. Autor i kustos serijala izložbi **Druga strana groznice subotnje večeri: Socijalistička disco kultura 1977-1983** u Galeriji Klovićevi dvori (segment „Inovatori“ Kula Lotrščak) i „Vizualni jezik disca“ u HDD Galeriji Hrvatskog dizajnerskog društva. Kurator zapaženih kompilacija **Ex Yu Electronica III** (Subkulturni Azil, Maribor, 2012.) i **Synth Yugoslavia** (Dark Entries, San Francisco, 2017.), te ko-autor antologije **Electronic Jugoton – Synthetic Music From Yugoslavia** (Croatia Records, 2014.). Umjetnički direktor festivala **Dani hrvatskog filma** 2015. i 2016. i predsjednik udruge **Jučer Danas Sutra** – **Platforme za audiovizualna istraživanja Zagreb**, te glavni istraživač i urednik izdanja filmske glazbe **Tomislav Simović: Gosti iz galaksije** (Fox & His Friends, 2017.). Sudionik i predavač na znanstvenim kongresima **Narratology and its Discontents: Narrating beyond Narration** (Zagreb, ADU, 2017.) i **Balkan Cinema on the Crossroads: From Nitrate to Digital** (Beograd, FDU, 2017.). Gost predavač Hrvatskog državnog arhiva (*50 godina* *Profesora Baltazara*, 2016.), festivala DragRam (*Što je to Camp film*, 2015.), Varaždin Film Festivala (*Što je to trash film*, 2011.), festivala Tišina Molim i Jugoslovenske kinoteke (*Filmska glazba Tomislava Simovića*, 2017.) te brojnih drugih. Scenarist i istraživač dokumentarnog programa Hrvatske televizije na filmovima **Tko je taj Nikša Fulgosi?** (2014), **Tko je taj Anton Marti?** (2016), **Tko je taj Angel Miladinov?** (2016) i **Tko je taj Zvonimir Bajsić?** (2016). Član Hrvatske zajednice samostalnih umjetnika (HZSU) i Hrvatskog društva filmskih kritičara (HDFK).